Tavoitteena on, että sekä pandemiasopimuksen että IHR:n muutosten neuvottelut saataisiin päätökseen siten, että ne voitaisiin hyväksyä WHO:n yleiskokouksessa toukokuussa 2024. WHO:n yleiskokous koostuu kaikista WHO:n jäsenvaltioista. Yleiskokouksen päätökset pyritään tekemään konsensuksella, eli lähtökohtaisesti päätös sekä pandemiasopimuksen että IHR:n muutosten hyväksymisestä tehtäisiin kaikkien jäsenvaltioiden hyväksynnällä.
Jos yleiskokous ei tee päätöstä jommankumman sopimuksen osalta konsensuksella, noudatetaan WHO:n peruskirjan mukaista menettelyä äänestämisestä. Pandemiasopimuksen hyväksymiseen vaadittaneen tässä tapauksessa yleiskokouksessa 2/3 WHO:n jäsenvaltioiden enemmistö.
Kun WHO:n yleiskokous on hyväksynyt pandemiasopimuksen ja IHR:n muutokset, kukin WHO:n jäsenvaltio käsittelee ja sitoutuu niihin valtiosääntönsä mukaisesti. Kansainvälinen pandemiasopimus astuu voimaan vasta, kun sopimuksessa määritelty riittävä määrä maita on ratifioinut sopimuksen.